ธอส.อัดสินเชื่อบ้าน ดอกเบี้ย0%8เดือน
ธอส. ฉลอง 62 ปี ออกสินเชื่อบ้านดอกเบี้ย 0.62% นาน 8 เดือน
11 ก.ย. 2558

ธอส. ฉลอง 62 ปี ออกสินเชื่อบ้านดอกเบี้ย 0.62% นาน 8 เดือน
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้จัดโครงการสินเชื่อบ้านวงเงิน 3,000 ล้านบาท โดยให้สินเชื่ออัตราดอกเบี้ย 0.62% ต่อปี นาน 8 เดือนแรก เนื่องในโอกาสที่ ธอส.จะครบรอบการดำเนินงาน 62 ปี ในวันที่ 24 ก.ย.นี้ โดยยื่นคำขอกู้ตั้งแต่ 1 ก.ย.-30 ต.ค.นี้ และทำนิติกรรมภายใน 30 พ.ย. 2558
สำหรับสินเชื่อดังกล่าวจะเริ่มคิดดอกเบี้ยอัตรา 4.62% ต่อปี ในเดือนที่ 9-24 หลังจากนั้นลูกค้าสวัสดิการ อัตราดอกเบี้ยเอ็มอาร์อาร์ ลบ 1% ต่อปี ส่วนลูกค้ารายย่อยทั่วไปอัตราเอ็มอาร์อาร์ ลบ 0.5% ต่อปี ขณะที่กรณีกู้ซื้ออุปกรณ์ที่เกี่ยวเนื่องเพื่อประโยชน์ในการอยู่อาศัยพร้อมกับกู้เพื่อที่อยู่อาศัย คิดอัตราดอกเบี้ยเอ็มอาร์อาร์ (ปัจจุบัน เอ็มอาร์อาร์ ธอส.เท่ากับ 6.75%) 
นอกจากนี้ ได้ออกเงินฝากออมทรัพย์ 162 วัน รับอัตราดอกเบี้ย 2.26% ต่อปี นับตั้งแต่วันที่เปิดบัญชีจนถึงวันที่ 1 มี.ค. 2559 สำหรับผู้ที่มีวงเงินฝากคงเหลือไม่เกิน 1 ล้านบาท และไม่มีการถอนเงินเท่านั้น ตั้งแต่วันที่ 21 ก.ย.-21 ต.ค.นี้
ทั้งนี้ สภาพเศรษฐกิจที่ซบเซามาตั้งแต่ต้นปี ได้ส่งผลต่อสินเชื่อบ้านในช่วงที่่ผ่านมา โดยธนาคารกสิกรไทยระบุก่อนหน้านี้ว่า มีลูกค้าบางส่วนขอปรับโครงสร้างหนี้ ทั้งลดวงเงินผ่อนชำระและยืดระยะเวลาการชำระ ขณะที่ธนาคารกรุงไทยยอมรับว่าหนี้ที่ไม่ก่อให้เกิดรายได้ (เอ็นพีแอล) ในไตรมาส 2 ที่เพิ่มขึ้นมาจากสินเชื่อบ้าน